مُعارضة بوخرارب!

واحد الزّْمان، كان اللي بغى يدبّر على شويَّة ديال الامتيازات، ويجمع شوية ديال الصّرف، كيحاول يتقرّب من أصحاب الحال، وكيعزل شي سميّات يبدا يتبلحس لهم، ويحنّب لهم، على طريقة القِطط، لعلَّ وعسى يلوحو ليه شي حاجة فاش يعضّ.
ولكن هاد الطريقة ما بقاتش مضمونة، هاد الشي علاش بانت مُوضة جديدة.
ملِّي التبلحيس والتّحناب ما كيعطيوش نتيجة، بداو يمشيو للأسلوب العكسي، دائما على طريقة القطط، وكيبداو فالقميش والعضَّان!!
ولكن كاينة القطط، وكاينة القطط المسعورة!
هاد الشي كلُّو لإثارة الانتباه!!! شوفوني أنا هنا…
وهاد الطريقة رجعات بحال شي گريمة، الدخل ديالها مضمون، وبأقل مجهود.
فهاد المستوى، ممكن نقولو ما كاين مشكل، الجُّوع، مع قلّة العفَّة، ومع قلّة العقل، كيخلِّيو مولاهم يدير هاد الشي وأكثر من هاد الشي.
إنما ملِّي كنوصلو لأساليب ديال الواد الحار فالتعبير، و"مقالات" ركيكة، وڤيديوهات خامجة، فيها تعابير من الصمطة للتحت على البلاد، وعلى مؤسسات البلاد، وحتى على ملك البلاد، فما يمكنش الإنسان يبقى ساكت.
كاين عدد من الناس فهاد الشبكة (ديال الواد الحار). وللأسف كاين اللي كيطيح فالفخ ديالهم. اللي فكرشو العجينة أكيد كيتّخلع. واللي عندو نقص فالوفاء للبلاد، وكيفكّر غير فمصلحتو وفبلاصتو، أكيد غادي يزلگ معهم. 
حتى هادو كيتحمّلو المسؤولية. وكيتحمّلوها المهرطقين ديال يوتوب اللي كيبداو يعطيونا فالدروس، ولكن ما كيزعموش يحلُّو فمّهم على هاد النوع!
رباعة الأدسنسيين الجبناء!
وطبعا، كاين اللي نفسو ماشي حارة، وكيعتبر راسو ما معنيش گاع بهاد الشي! وهذا نِقاش آخر، حيث واخا مشاركين لاكارط ناسيونال، كاين اللي مع غانا!
واحد (دونَ دونِ) المستوى بحال المخبُول إدريس بوخرارب (فرحان)، مثلا، كيعتبر راسو مُعارض!!! 
ويحرق جدّ بو المعارضة اللي يكون فيها واحد بحال إدريس بوخرارب فرحان!
معتوه، ومخبول، ومبتز، وسمسار، وجاهل، وقليل الحيا، وكيسمِّي راسو صحافي استقصائي!!
وشوف على قصوحية الوجه فين كتوصل؟
واحد ما كيقدرش يركّب جملة مفيدة، بلا أخطاء، كيهضر بقلة العفة على مؤسسات البلاد، وعلى ملك البلاد!
يا ودِّي صحح غير أسلوبك عاد فكّر تصحّح البلاد!
قلّة الحيا والله. 
ولاينِّي مشطبَّة هادي!
دابا فين ما كان شي موبوء فدماغو تقطّعت به السبل كيلقى الطريق الساهلة هي يسب هاد البلاد ومواليها؟ 
النقد والانتقاد والنقاش حق ما غادي يحايدو لنا حتى واحد، ولكن هاد الحق راه عندو قواعدو، عندو الأصول ديالو، وماشي بهاد الميوعة اللي رجعنا كنشوفو ونسمعو.
اللي مقطّع الأوراق وباغي يرد راسو شجاع كيسب الملك!
اللي أُمِّي وبغى يرد راسو مُنظِّر كيسبّ الحموشي!
اللي معتوه وبغى يرد راسو فيلسوف كيسب المنصوري!
اللي مخبول وبغى يرد راسو مناضل مضطهد كيسب الهمة!
وزيد وزيد…
والطامة الكبرى، لا أفكار ولا أخلاق، ولا أسلوب… رباعة ديال الشمكارة كيشيّرو بالحجر، ولقاو اللي يخدم بهم باش يصفي الحسابات، ولقاو الجبناء اللي كروشهم فيها العجينة كيخافو منهم!